Legeforeningen vil forby salg av snus og røyk til alle født etter 2000

Som første skritt på veien til et røykfritt samfunn vil Legeforeningen forby salg av tobakk til alle som er født etter 2000.

- Vi ønsker ikke å kriminalisere bruken av tobakk, men vil gjøre det vanskelig å få tilgang, sier president i Legeforeningen Marit Hermansen. Thomas Barstad Eckhoff

3. jan. 2016 21:53 Sist oppdatert 6. januar 2016

- Vi har lenge hatt som politikk at vi vil fase ut røyk innen 2035. Dette er et tiltak får å nå dette målet. Vi ønsker en tobakksfri generasjon. Det skal ikke bli et forbud mot å røyke, men vi vil at de unge ikke skal begynne med tobakk, sier president i Legeforeningen Marit Hermansen.

- Det betyr at noen kan kjøpe for dem?

- Ja, slik har det alltid vært. Men vi ser at lovforslag og restriksjoner har en effekt.

Vil hindre at unge starter

- Har dere tro på at det noensinne blir vedtatt?

- Ja, det har jeg. Ministeren sier at hovedpoenget er at de unge skal hindres i å starte å røyke. Det betyr at når nye generasjoner blir gamle nok, kan de ikke få kjøpt tobakk i Norge. Dette blir et konkret tiltak for å oppnå målet. Vi har også tidligere vært pådrivere for kontroversielle tiltak. Det er ingen menneskerett å få lov til å begynne å bruke tobakk. Vi ser en snusepidemi i Norge. Nå snuser 12 prosent av jentene i Norge.

- Hvordan skal det håndheves?

- Det er allerede en aldersgrense, og dette prinsippet vil bli videreført.

Ønsker ikke kriminalisering

- Skal det også være forbudt å nyte tobakk for alle som er født etter 2000?

- Nei, for vi mener at det er et samfunnsansvar hva vi tilbyr for salg. Vi ønsker ikke å kriminalisere bruken, men vil gjøre det vanskelig å få tilgang.

- Hva skjer med dagens 16-åringer når de blir 18. Skal de ha lov til å røyke, men ikke kjøpe? En 19-åring kan kjøpe og røyke?

- Vi må sette grensene slik for å kunne fase ut tobakkssalg på et tidspunkt. Ingen ønsker at barna deres skal begynne med tobakk. Og et sted må vi sette en grense.

Allerede i dag er det 18-årsgrense for kjøp, men Legeforeningen ønsker at de som i dag er 15-16 år aldri skal få anledning til å kjøpe røyk.

I delstaten Tasmania i Australia har faktisk det samme forslaget som Legeforeningen kommer med blitt foreslått i delstatsparlamentet. Et annet forslag som kommet lengre er å heve aldersgrensen på kjøp av røyk til 25 år.

Ingen støtte fra helsepolitikerne

Fire sentrale helsepolitikere på Stortinget støtter ikke umiddelbart forslaget.

KrF: Tror forbud er umulig

Olaug Bollestad (KrF) tror ikke forbudet lar seg gjennomføre.

Olaug Bollestad (bildet) er for et forbud, men tror ikke det lar seg gjennomføre.- Jeg skulle gjerne vært med på et forbud for dem født etter 2000, men tror ikke det er flertall for dette i Stortinget.

Hun tror den mest realistiske veien å gå er å justere pris og avgifter, og se på alder.

- Tobakksrøyk er en av hovedårsakene til kreft, hjerteâ€” og karsykdommer, kroniske lungesykdommer og sosial ulikhet med dødelighet til følge. Hvis vi hadde visst det vi vet i dag, hadde aldri tobakk blitt godkjent for salg i vårt land.

Hun synes likevel det er vanskeligere å forby noe som er lovlig.

Høyre: Bekymret over snus

Helsepolitisk talskvinne for Høyre, Tone Trøen Wilhelmsen.

Helsepolitisk talskvinne for Høyre, Tone Trøen Wilhelmsen (bildet), er usikker på om forbud er riktig vei å gå.- Samtidig er jeg opptatt av at ikke nye generasjoner skal rekrutteres inn i nikotinavhengighet. Derfor mener jeg nøytrale tobakksâ€” og snuspakninger er et veldig viktig skritt.

Trøen Wilhelmsen er bekymret over snusbruk blant unge.

- Et forbud må eventuelt vurderes først hvis det viser seg at nøytrale pakninger ikke hindrer rekruttering og reduserer tobakksbruken.

Ap: For drastisk med forbud

Torgeir Micaelsen (Ap) synes det er for drastisk.

Torgeir Micaelsen (bildet) sier det allerede er tatt i bruk sterke virkemidler i kampen mot tobakk.- Men jeg synes forbud er for drastisk. Andel røykere går heldigvis ned, og vi bør nå sørge for at reklameforbudet og omsetningskontroll praktiseres svært strengt og at ytterligere holdningsskapende arbeid prioriteres, sier han.

Sp: Problematisk

Kjersti Toppe (Sp)

Kjersti Toppe (bildet) sier den rødgrønne regjeringen fremmet en nasjonal tobakksplan allerede i forrige periode og hadde som målsetting at barn og unge som er født etter 2000 ikke skulle begynne med tobakk.- Slik sett er årstallet ikke nytt. Jeg tror det er problematisk å forby noe ut fra et årstall, uten at jeg helt skal utelukke det. Det er mye annet vi kan foreslå før det, f.eks. innføre 20-årsgrense, innføre en bevillingsordning og gjøre noe med taxfree-salget, sier Toppe. Hun sier det er et stort problem at mange selger tobakksvarer til unge under 18 år.

Fakta 18-årsgrense i dag Det er forbudt å selge eller overlate​ tobakksvarer (sigaretter, snus, rulletobakk m.v.), røykeutstyr, tobakksurrogater eller tobakksimitasjoner til personer under 18 år.Bestemmelsen innebærer at salg av slike varer ikke kan skje til personer under 18 år, selv om det skjer på vegne av og med legitimasjon fra en voksen person. Dersom det er tvil om alderen, må det vises frem legitimasjon for å få kjøpt tobakksvarer.Selger av tobakksvarer må også være over 18 år. Dette kravet gjelder imidlertid ikke dersom en person over 18 år har daglig tilsyn med salget.Det er ikke er tillatt å ha tobakksvarer direkte tilgjengelig for forbruker, f.eks. fra butikkhyller eller kjøleskap. Forbudet gjelder alle tobakksvarer og omfatter også salg av tobakksvarer fra selvbetjent automatDet er forbudt å selge pakninger med færre enn 20 sigaretterKilde: Tobakkskadeloven. Vis mer

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding